## Pravilnik o izdavanju putnih listova, viza i posebnih osobnih iskaznica

### NN 82/2005 (6.7.2005.), Pravilnik o izdavanju putnih listova, viza i posebnih osobnih iskaznica

# MINISTARSTVO VANJSKIH POSLOVA I EUROPSKIH INTEGRACIJA

**1579**

Na osnovi članka 113. Zakona o strancima
(»Narodne novine« br. 109/03 i 182/04) ministrica
vanjskih poslova i europskih integracija, u suglasnosti s ministrom unutarnjih
poslova, donosi

## PRAVILNIK

### O IZDAVANJU PUTNIH LISTOVA, VIZA I POSEBNIH OSOBNIH ISKAZNICA

Članak 1.

Ovim Pravilnikom propisuju se: način izdavanja
putnog lista, vize i odobrenja za prvi privremeni boravak strancima u diplomatskim
misijama i konzularnim uredima Republike Hrvatske u inozemstvu (u daljem tekstu
DM/KU Republike Hrvatske); uvjeti, postupak izdavanja i obrasci posebnih
osobnih iskaznica koje se izdaju članovima diplomatskih misija, konzularnih
ureda, članovima poslužnog osoblja, članovima
privatne posluge, članovima organizacija Ujedinjenih naroda i drugih
specijaliziranih ustanova UN, te međunarodnih organizacija akreditiranih u
Republici Hrvatskoj (u daljem tekstu: misije i konzularni uredi u Republici
Hrvatskoj), kao i članovima njihovih obitelji odnosno članovima zajedničkog
kućanstva, te način vođenja evidencija.

1. PUTNI LIST ZA STRANCA

Članak 2.

Stranac osobno podnosi zahtjev za izdavanje
putnog lista za strance u DM/KU Republike Hrvatske, iz razloga propisanih
člankom 12. Zakona o strancima.

Zahtjevu za izdavanje putnog lista prilažu se
dvije fotografije veličine 30 × 35 mm.

Osoba mora biti fotografirana s lica, otkrivena
čela, bez pokrivala za glavu (šešira, kape ili marame) i to tako da 70 do 80
posto visine fotografije pokazuje glavu osobe od brade do tjemena.

Iznimno, starije osobe koje prema narodnim
običajima nose maramu ili kapu kao sastavni dio nošnje, mogu priložiti
fotografiju na kojoj su pod maramom ili kapom.

Fotografija ne smije biti dotjerivana
(retuširana) niti izrađena opremom za samofotografiranje.

Fotografija mora biti izrađena na bijelom,
sjajnom, tankom fotopapiru.

Članak 3.

Stranac je dužan uz zahtjev za izdavanje putnog
lista priložiti i

– potvrdu o gubitku putne isprave za stranca
izdanu od nadležnog tijela države u kojoj ju je izgubio,

– ispravu o identitetu s fotografijom.

U slučaju da stranac ne posjeduje ispravu o
identitetu s fotografijom, uzima se izjava na zapisnik kojom stranac potvrđuje
svoj identitet.

Članak 4.

Prije izdavanja putnog lista strancu, DM/KU
Republike Hrvatske dužno je pribaviti suglasnost Ministarstva unutarnjih
poslova.

Članak 5.

Putni list neće se izdati strancu ako postoje
zapreke iz članka 14. Zakona o strancima u kojem slučaju Ministarstvo unutarnjih
poslova obavješćuje DM/KU Republike Hrvatske o postojanju zapreka, a DM/KU
Republike Hrvatske izdaje rješenje o odbijanju zahtjeva.

Protiv rješenja kojim se odbija zahtjev, stranac
može izjaviti žalbu u roku petnaest dana od dana primitka rješenja.

O žalbi odlučuje Ministarstvo unutarnjih
poslova.

2. IZDAVANJE VIZE

Članak 6.

Stranac osobno podnosi zahtjev za izdavanje vize
u DM/KU Republike Hrvatske.

Iznimno, u opravdanim slučajevima, stranac ne
mora osobno podnijeti zahtjev za izdavanje vize, ali mora osobno pristupiti u
DM/KU Republike Hrvatske radi izdavanja vize.

Članak 7.

Obrazac zahtjeva za izdavanje vize propisan je
člankom 10. Pravilnika o putnim ispravama za strance, vizama, graničnim
propusnicama te o načinu postupanja prema strancima (»Narodne novine« br. 202/03 i 10/05, Obrazac 4).

Članak 8.

Stranac uz zahtjev za izdavanje vize prilaže:

1. putnu ispravu

2. jednu fotografiju u boji, veličine 30 × 35 mm
koja vjerno prikazuje nositelja

3. dokumentaciju kojom dokazuje svrhu boravka u
Republici Hrvatskoj, osigurani smještaj i troškove boravka u Republici
Hrvatskoj, namjeru povratka u matičnu zemlju, odnosno mogućnost ulaska u treću
zemlju, sredstvo putovanja.

Iznimno, u slučajevima određenim Konzularnim
naputkom o izdavanju viza, stranca se može osloboditi od obveze prilaganja
dijela dokumentacije iz stavka 1. točka 3. ovog članka.

Članak 9.

Ako stranac dolazi na poziv fizičke ili pravne
osobe, dužan je priložiti pozivno pismo te osobe, koje sadrži:

– osobne podatke o pozivatelju,

– osobne podatke o strancu koji dolazi u državu,

– svrhu dolaska,

– razdoblje boravka,

– adresu na kojoj će stranac boraviti,

– izjavu pozivatelja da će snositi sve troškove
stranca, uključujući troškove uzdržavanja, smještaja, liječenja i eventualnog prisilnog
udaljenja iz Republike Hrvatske,

– potpis pozivatelja ovjeren kod javnog
bilježnika u Republici Hrvatskoj ili, ako je pozivatelj pravna osoba, potpis
osobe ovlaštene za zastupanje, ovjeren službenim pečatom,

– mjesto i datum sastavljanja pozivnog pisma.

Pozivno pismo fizičke osobe mora sadržavati,
osim podataka iz stavka 1. ovog članka, i izjavu o suglasnosti pozivatelja,
koja prema članku 178., stavak 1. Ovršnog zakona ima učinak rješenja o ovrsi.
Navedenom izjavom pozivatelj daje suglasnost o zapljeni 1/3 svojih novčanih
primanja koje ostvaruje kod poslodavca odnosno iz mirovine, da se navedeni
novčani iznos isplati neposredno Ministarstvu unutarnjih poslova, da se
trajanje suglasnosti proteže na neodređeno vrijeme odnosno do potpunog namirenja
tražbine Ministarstva unutarnjih poslova, te da se suglasnost ne može opozvati
prije namirenja.

Ako je pozivatelj pravna osoba, može se
zatražiti da pravna osoba u korist Ministarstva unutarnjih poslova izda bjanko
zadužnicu ovjerenu kod javnog bilježnika u Republici Hrvatskoj, a stranac da
priloži dokaz o njezinoj predaji.

Od pravne osobe koja obavlja djelatnost
organizacije turističkih putovanja u Republici Hrvatskoj ili pružanja usluge
smještaja strancima, može se zatražiti da u korist Ministarstva unutarnjih
poslova izda bjanko zadužnicu ovjerenu kod javnog bilježnika u Republici
Hrvatskoj.

Odluku o primjeni stavaka 3. i 4. ovoga članka
te o iznosu na koji se izdaje bjanko zadužnica donosi Ministarstvo unutarnjih
poslova i o tomu obavješćuje DM/KU Republike Hrvatske i pozivatelja.

Članak 10.

Službena osoba provjerava:

– je li putna isprava na koju stranac traži
izdavanje vize važeća,

– priloženu dokumentaciju,

– postoje li zakonske smetnje za izdavanje vize.

Članak 11.

DM/KU Republike Hrvatske dužan je, u slučajevima
određenim u Dodatku Konzularnog naputka o izdavanju viza:

– prije izdavanja vize zatražiti prethodnu
suglasnost Ministarstva unutarnjih poslova

– obavijestiti Ministarstvo unutarnjih poslova o
namjeri izdavanja vize

– obavijestiti Ministarstvo unutarnjih poslova o
izdanoj vizi.

Članak 12.

U slučaju neizdavanja vize, službena osoba nije
dužna strancu priopćiti razloge odbijanja.

Članak 13.

Strancu se u DM/KU Republike Hrvatske mogu
izdati sljedeće vrste viza:

1. diplomatska

2. službena

3. putna

4. tranzitna

5. zrakoplovno-tranzitna

6. grupna.

Članak 14.

Obrazac putne, tranzitne, zrakoplovno-tranzitne
i grupne vize propisan je člankom 11. Pravilnika o putnim ispravama za strance,
vizama, graničnim propusnicama te o načinu postupanja prema strancima (»Narodne
novine« br. 202/03 i 10/05, Obrazac 5).

*2.1. Diplomatska viza*

Članak 15.

Diplomatska viza izdaje se samo u diplomatsku
putovnicu.

DM/KU Republike Hrvatske može odbiti izdavanje
diplomatske vize u diplomatsku putovnicu, ako ocijeni da nositelju diplomatske
putovnice ne treba u Republici Hrvatskoj dati one povlastice koje pruža
diplomatska viza. U tom slučaju izdaje se putna viza.

Članak 16.

Diplomatska viza izdaje se u pravilu na zahtjev
upućen notom Ministarstva vanjskih poslova strane države ili diplomatske misije
odnosno konzularnog ureda države osobe za koje se traži izdavanje diplomatske
vize.

Iznimno, šef DM/KU Republike Hrvatske može
odobriti izdavanje diplomatske vize nositelju diplomatske putovnice i bez podnošenja
note iz prethodnog stavka.

Članak 17.

Diplomatska viza izdaje se, u pravilu, s rokom
važenja do tri mjeseca, a najviše do godinu dana, za jedno, dva ili više
putovanja, osim u slučajevima kada stranac dolazi na službu u misiju odnosno
konzularni ured u Republici Hrvatskoj.

Vizu iz stavka 1. ovoga članka DM/KU Republike
Hrvatske može izdati bez prethodne suglasnosti Ministarstva vanjskih poslova.

DM/KU Republike Hrvatske dužan je odmah
obavijestiti Ministarstvo vanjskih poslova i Ministarstvo unutarnjih poslova o
izdavanju vize nositelju diplomatske putovnice koji dolazi u Republiku Hrvatsku
u turistički ili drugi posjet.

Članak 18.

Diplomatska viza izdaje se bez naplate
konzularne pristojbe.

Članak 19.

Obrazac diplomatske vize identičan je obrascu
vize propisane člankom 14. ovoga Pravilnika, uz sljedeći dodatak:

U rubriku »VRSTA VIZE« upisuje se: »DPL«.

*2.2. Službena viza*

Članak 20.

Službena viza izdaje se samo u službenu
putovnicu.

DM/KU Republike Hrvatske može odbiti izdavanje
službene vize u službenu putovnicu ako ocijeni da nositelju službene putovnice
ne treba u Republici Hrvatskoj dati one povlastice koje pruža službena viza. U
tom slučaju izdaje se putna viza.

Članak 21.

Službena viza izdaje se u pravilu na zahtjev
upućen notom Ministarstva vanjskih poslova strane države ili diplomatske
misije, odnosno konzularnog ureda države osobe za koje se traži izdavanje
službene vize.

Iznimno šef DM/KU Republike Hrvatske može
odobriti izdavanje službene vize nositelju službene putovnice i bez podnošenja
note iz prethodnog stavka.

Članak 22.

Službena viza izdaje se, u pravilu, s rokom
važenja do tri mjeseca, a najviše do godinu dana, za jedno, dva ili više
putovanja, osim u slučajevima kada stranac dolazi na službu u misiju odnosno
konzularni ured u Republici Hrvatskoj.

Vizu iz stavka 1. ovoga članka DM/KU Republike
Hrvatske može izdati bez prethodne suglasnosti Ministarstva vanjskih poslova.

DM/KU Republike Hrvatske dužan je odmah
obavijestiti Ministarstvo vanjskih poslova i europskih integracija i
Ministarstvo unutarnjih poslova o izdavanju vize nositelju službene putovnice,
koji dolazi u Republiku Hrvatsku u turistički ili drugi posjet.

Članak 23.

Službena viza izdaje se bez naplate konzularne
pristojbe.

Članak 24.

Obrazac službene vize identičan je obrascu vize
propisane člankom 14. ovoga Pravilnika, uz sljedeći dodatak:

U rubriku »VRSTA VIZE« upisuje se: »SL«

*2.3. Putna viza*

Članak 25.

Putna viza izdaje se strancu za jedan, dva ili
više ulazaka u Republiku Hrvatsku, u svrhu poslovnog, turističkog, privatnog
ili drugog posjeta.

Putna viza izdaje se u pravilu s rokom važenja
do tri mjeseca.

Iznimno, ako postoje opravdani razlozi, putna se
viza može izdati i s duljim rokom važenja, ali ne duljim od jedne godine,
odnosno od roka važenja putne isprave u koju se unosi viza.

*2.4. Tranzitna viza*

Članak 26.

Tranzitna viza izdaje se strancu za jedan, dva
ili iznimno više tranzita, u svrhu prelaska preko teritorija Republike
Hrvatske.

Tranzitna viza izdaje se u pravilu s rokom
važenja do tri mjeseca.

Iznimno, ako postoje opravdani razlozi,
tranzitna se viza može izdati i s duljim rokom važenja, ali ne duljim od šest
mjeseci, odnosno od roka važenja putne isprave.

*2.5. Zrakoplovno-tranzitna viza*

Članak 27.

Zrakoplovno-tranzitna viza izdaje se za jedan,
dva ili više prolazaka kroz međunarodni tranzitni prostor zračne luke.

Zrakoplovno-tranzitna viza izdaje se u pravilu s
rokom važenja do tri mjeseca.

Iznimno, ako postoje opravdani razlozi,
zrakoplovna-tranzitna viza može se izdati i s duljim rokom važenja, ali ne
duljim od šest mjeseci, odnosno od roka važenja putne isprave.

*2.6. Grupna viza*

Članak 28.

Grupna viza izdaje se u zajedničku putnu
ispravu, grupi od 5 do 50 osoba, za jedan ulazak ili tranzit preko teritorija
Republike Hrvatske.

Iznimno, grupna se viza može izdati i grupi s
većim brojem osoba, ako je riječ o organiziranoj turističkoj grupi koja u
Republiku Hrvatsku dolazi na osnovi međunarodnog ugovora.

Grupna viza izdaje se s rokom važenja najdulje
do tri mjeseca.

3. ODOBRENJE ZA PRVI
PRIVREMENI BORAVAK

Članak 29.

Stranac osobno podnosi zahtjev za izdavanje
odobrenja za prvi privremeni boravak u DM/KU Republike Hrvatske.

Članak 30.

Stranac je dužan, uz zahtjev za izdavanje
odobrenja za prvi privremeni boravak priložiti:

– preslik važeće putne
isprave,

– dvije fotografije formata 30 × 35 mm, koje
vjerno prikazuju podnositelja zahtjeva

– uvjerenje o nekažnjavanju države čiji je
državljanin ili u kojoj ima stalni boravak, ne starije od šest mjeseci

– dokaz o zdravstvenom osiguranju

– dokaz da ima osigurana sredstva za uzdržavanje
u Republici Hrvatskoj

– dokaz o osiguranom smještaju u Republici
Hrvatskoj

Uz priloge iz stavka 1. ovoga članka, prilažu
se, ovisno o razlogu boravka, sljedeći dokazi:

1. potvrda o svojstvu učenika, odnosno studenta
na odgovarajućoj školi, odnosno fakultetu; ili

2. radna dozvola, ugovor o radu ili drugi
odgovarajući ugovor, potvrda pravne odnosno fizičke osobe da se kod nje nalazi
na specijalizaciji, izobrazbi, praksi, dozvola za obavljanje određene
profesionalne djelatnosti ako je ona propisana; ili

3. odobrenje tijela nadležnog za poslove
znanosti; ili

4. potvrda medicinske ustanove u kojoj se
liječi; ili

5. izvod iz matice rođenih; ili

6. izvod iz matice vjenčanih; ili

7. drugi dokaz na osnovi kojeg se može utvrditi
opravdanost boravka.

Isprave koje se prilažu uz zahtjev moraju biti u
izvorniku ili ovjerenom prijepisu, a strane isprave, ako je potrebno, prevedene
i odgovarajuće ovjerene za uporabu u Republici Hrvatskoj.

Članak 31.

DM/KU Republike Hrvatske prosljeđuje zahtjev za
izdavanjem odobrenja za prvi privremeni boravak Ministarstvu unutarnjih
poslova.

Članak 32.

Po primitku obavijesti Ministarstva unutarnjih
poslova o pozitivno riješenom zahtjevu iz članka 31. ovog Pravilnika, DM/KU
Republike Hrvatske unosi u putnu ispravu odobrenje za prvi privremeni boravak,
o čemu dostavlja obavijest Ministarstvu unutarnjih poslova.

Protiv rješenja kojim se odbija zahtjev, stranac
može izjaviti žalbu u roku osam dana od dana primitka rješenja.

O žalbi odlučuje Ministarstvo unutarnjih
poslova.

4. PRIJAVLJIVANJE
NESTANKA PUTNE ISPRAVE ZA STRANCA ILI OSOBNE ISKAZNICE ZA STRANCA U INOZEMSTVU

Članak 33.

Stranac koji je u inozemstvu izgubio ili na
drugi način ostao bez putne isprave za stranca ili osobne iskaznice za stranca,
dužan je prijaviti nestanak isprave najbližoj DM/KU Republike Hrvatske i
predočiti potvrdu o gubitku isprave nadležnog tijela države u kojoj ju je
izgubio.

DM/KU Republike Hrvatske o prijavi iz stavka 1.
ovoga članka izvješćuje Ministarstvo unutarnjih poslova.

5. DOLAZAK STRANCA NA
DUŽNOST U MISIJU, KONZULARNI URED U REPUBLICI HRVATSKOJ I POSEBNE OSOBNE
ISKAZNICE

Članak 34.

Strancu koji dolazi na dužnost u svojstvu člana
misije ili konzularnog ureda u Republici Hrvatskoj, te članovima njegove
obitelji, odnosno članovima zajedničkog kućanstva, nositeljima diplomatskih
putovnica, DM/KU Republike Hrvatske izdaje diplomatsku vizu, osim u slučaju da
je međudržavnim sporazumom drukčije određeno.

Ova viza izdaje se za jedno putovanje, s rokom
važenja od jednog do tri mjeseca, ovisno o udaljenosti zemlje iz koje osoba
dolazi.

Članak 35.

Strancu koji dolazi na dužnost u svojstvu člana
osoblja misije ili konzularnog ureda u Republici Hrvatskoj, odnosno u svojstvu
člana poslužnog osoblja ili člana privatne posluge,
te članovima njegove obitelji, odnosno članovima zajedničkog kućanstva,
nositeljima službenih putovnica, DM/KU Republike Hrvatske izdaje službenu vizu,
osim ako međudržavnim sporazumom nije drukčije određeno.

Ova viza izdaje se za jedno putovanje, s rokom
važenja od jednog do tri mjeseca, ovisno o udaljenosti zemlje iz koje osoba
dolazi.

Članak 36.

Strancu koji dolazi na dužnost u svojstvu člana
osoblja misije odnosno konzularnog ureda u Republici Hrvatskoj, odnosno u
svojstvu člana poslužnog osoblja ili člana privatne
posluge, te članovima njegove obitelji, odnosno članovima zajedničkog
kućanstva, nositeljima običnih putovnica, DM/KU Republike Hrvatske izdaje putnu
vizu, osim ako međudržavnim sporazumom nije drukčije određeno.

Ova viza izdaje se za jedno putovanje, s rokom
važenja od jedan do tri mjeseca, ovisno o udaljenosti zemlje iz koje osoba
dolazi.

Članak 37.

Diplomatska, odnosno službena viza iz članaka
34. i 35. ovog Pravilnika izdaje se samo po prethodnoj suglasnosti Ministarstva
vanjskih poslova i europskih integracija.

Putna viza iz članka 36. izdaje se samo po
prethodno pribavljenom mišljenju Ministarstva vanjskih poslova i europskih
integracija i suglasnosti Ministarstva unutarnjih poslova.

Članak 38.

Misije i konzularni uredi u Republici Hrvatskoj,
diplomatskom notom prijavljuju Ministarstvu vanjskih poslova i europskih
integracija, Diplomatskom protokolu, nove članove po njihovu dolasku u
Republiku Hrvatsku.

Na osnovi notifikacije
iz stavka 1. ovog članka, Ministarstvo vanjskih poslova i europskih
integracija, Diplomatski protokol, izdaje odgovarajuću posebnu osobnu
iskaznicu.

Članak 39.

Posebne osobne iskaznice koje izdaje
Ministarstvo vanjskih poslova i europskih integracija, Diplomatski protokol, su
sljedeće:

– tip »A«

– tip »B«

– tip »C«

– tip »D«

– tip »E«

– tip »F«

– tip »G«

– tip »H«

– tip »I«.

Članak 40.

Posebna osobna iskaznica tipa »A« izdaje se
strancima, članovima diplomatske misije, nositeljima diplomatske putovnice zemlje
šiljateljice, koji u skladu s Bečkom konvencijom o
diplomatskim odnosima uživaju diplomatski status i članovima njihovih obitelji
koji su nositelji diplomatske putovnice.

Članak 41.

Posebna osobna iskaznica tipa »B« izdaje se
strancima, šefovima i zamjenicima organizacija Ujedinjenih naroda i
specijaliziranih ustanova Ujedinjenih naroda, te drugih međunarodnih
organizacija akreditiranih u Republici Hrvatskoj i članovima njihovih obitelji,
neovisno o vrsti putovnice, a u skladu s međunarodnim ugovorima koji obvezuju
Republiku Hrvatsku.

Članak 42.

Posebna osobna iskaznica tipa »C« izdaje se
strancima, konzularnim dužnosnicima i članovima njihovih obitelji, koji su
nositelji diplomatske putovnice, a u skladu s Bečkom konvencijom o konzularnim
odnosima.

Članak 43.

Posebna osobna iskaznica tipa »D« izdaje se
strancima, članovima administrativno-tehničkog osoblja diplomatskih misija,
službenicima konzularnih ureda, članovima organizacija Ujedinjenih naroda i
specijaliziranih ustanova, članovima međunarodnih organizacija akreditiranih u
Republici Hrvatskoj i članovima njihovih obitelji, neovisno o vrsti putovnice a
u skladu s Bečkom konvencijom o diplomatskim odnosima, Bečkom konvencijom o
konzularnim odnosima, Konvencijom o privilegijama i imunitetima Ujedinjenih
naroda i međunarodnim ugovorima koji obvezuju Republiku Hrvatsku.

Članak 44.

Posebna osobna iskaznica tipa »E« izdaje se
strancima, članovima poslužnog osoblja diplomatskih
misija, konzularnih ureda, organizacija Ujedinjenih naroda i specijaliziranih
ustanova, te međunarodnih organizacija i članovima njihovih obitelji, neovisno
o vrsti putovnice, a u skladu s Bečkom konvencijom o diplomatskim odnosima,
Bečkom konvencijom o konzularnim odnosima i međunarodnim ugovorima koji
obvezuju Republiku Hrvatsku.

Članak 45.

Posebna osobna iskaznica tipa »F« izdaje se
počasnim konzularnim dužnosnicima, koji su dobili privolu za obnašanje te
dužnosti, a u skladu s Bečkom konvencijom o konzularnim odnosima.

Članak 46.

Posebna osobna iskaznica tipa »G« izdaje se
strancima, posebnim stručnjacima i članovima njihovih obitelji, neovisno o
vrsti putovnice, na osnovi notifikacije diplomatske
misije odnosno konzularnog ureda u Republici Hrvatskoj, a u skladu s
međunarodnim ugovorima koji obvezuju Republiku Hrvatsku.

Članak 47.

Posebna osobna iskaznica tipa »H« izdaje se
strancima, članovima obitelji, zajedničkog kućanstva i privatnoj posluzi člana
misije ili konzularnog ureda u Republici Hrvatskoj, neovisno o vrsti putovnice,
na osnovi notifikacije diplomatske misije odnosno
konzularnog ureda u Republici Hrvatskoj, isključivo primjenom načela
uzajamnosti.

Članak 48.

Posebna osobna iskaznica tipa »I« izdaje se
šefovima i zamjenicima ureda Ujedinjenih naroda i specijaliziranih ustanova
Ujedinjenih naroda, te drugih međunarodnih organizacija u Republici Hrvatskoj,
koji su hrvatski državljani, a notificirale su ih te
organizacije.

Članak 49.

Misije i konzularni uredi u Republici Hrvatskoj,
prilikom notifikacije prilažu:

1. diplomatsku notu,

2. presliku putovnice osobe koja se notificira,

3. dvije fotografije u boji, veličine 30 × 35
mm,

4. ispunjeni obrazac upitnika,

5. potpisani odgovarajući obrazac za izdavanje
posebne osobne iskaznice.

Ministarstvo vanjskih poslova i europskih
integracija u putovnicu osobe koja se notificira,
strancu, otiskuje štambilj sljedećeg sadržaja: »Stavljeno na uvid Ministarstvu
vanjskih poslova i europskih integracija Republike Hrvatske«. Slijede datum
otiska, potpis ovlaštene osobe i mali pečat Ministarstva vanjskih poslova i
europskih integracija.

Članak 50.

Obrazac upitnika za izdavanje posebne osobne
iskaznice (Obrazac 1) iz članka 49., stavak 1., točka 4. ovog Pravilnika
pravokutnog je oblika, veličine A4, tiskan na hrvatskom i engleskom jeziku.

Obrazac 1 sadrži:

– grb Republike Hrvatske

– naziv »Republika Hrvatska, Ministarstvo
vanjskih poslova i europskih integracija, Diplomatski protokol«

– prostor za upis sljedećih podataka: naziv i
adresa misije ili konzularnog ureda u Republici Hrvatskoj; osobni podaci (ime,
prezime, država i mjesto rođenja, državljanstvo, datum rođenja, adresa,
telefon, e-mail adresa); podaci o dužnosti – dužnosti/rangu, podaci o putovnici
(vrsta, broj, dan, mjesec i godina izdavanja, dan mjesec i godina do kada
vrijedi, država izdavanja); podaci o članovima obitelji ili drugim osobama, –
suprug/a – ime i prezime, država, mjesto, dan, mjesec i godina rođenja,
putovnica – vrsta, broj i datum izdavanja, rok valjanosti, država izdavanja,
djeca – ime i prezime, država, mjesto, dan, mjesec i godina rođenja, putovnica
– vrsta, broj i datum izdavanja, rok valjanosti, država izdavanja, ostali
članovi obitelji ili zajedničkog kućanstva za koje se traži notofikacija
– ime i prezime, država, mjesto, dan, mjesec i godina rođenja, putovnica –
vrsta, broj i datum izdavanja, rok valjanosti, država izdavanja.

– prostor za potpis podnositelja zahtjeva,
prostor za pečat misije ili konzularnog ureda i prostor za potpis šefa misije
ili konzularnog ureda u Republici Hrvatskoj.

Članak 51.

Obrasci za izdavanje posebnih osobnih iskaznica
(Obrasci od 2 do 10) iz članka 49., stavak 1., točka 5., pravokutnog su oblika,
veličine A4, tiskani na hrvatskom i engleskom jeziku, a razlikuju se po nazivu
i boji, ovisno o tipu posebne osobne iskaznice.

Obrasci iz stavka 1. ovog članka sadrže:

– naziv

– prostor za fotografiju

– prostor za potpis nositelja

– prostor za upis sljedećih podataka: ime,
prezime, datum rođenja, rang/dužnost, adresa, rok valjanosti od – do, broj
iskaznice

– prostor za upis datuma, pečat MVPEI RH i
potpis ovlaštene osobe u MVPEI RH.

Članak 52.

Obrasci posebne osobne iskaznice (Obrasci od 11
do 19) pravokutnog su oblika veličine 8,6 × 5,4 cm i plastificirani
su.

Tekst na posebnoj osobnoj iskaznici pisan je
dvojezično, hrvatskim i engleskim jezikom.

Obrasci posebne osobne iskaznice iz stavka 1.
ovog članka, na prednjoj stranici sadrže:

– grb Republike Hrvatske

– naziv »Republika Hrvatska – Ministarstvo
vanjskih poslova i europskih integracija«

– tip (»A« – »I«)

– serijski broj

– ime nositelja

– prezime nositelja

– fotografija nositelja

– rang/dužnost koju obnaša nositelj

– adresa nositelja

– rok valjanosti od – do

– potpis nositelja.

Obrasci posebnih osobnih iskaznica iz stavka 1.
ovog članka razlikuju se prema boji i prema tekstu koji se nalazi na poleđini,
ovisno o tipu posebne osobne iskaznice, i to:

– Obrazac iskaznice tipa »A« (Obrazac 11),
crvene je boje, a tekst na poleđini glasi: »Nositelj uživa imunitet od kaznene,
građanske i upravne sudbenosti u skladu s Bečkom
konvencijom o diplomatskim odnosima.«

– Obrazac iskaznice tipa »B« (Obrazac 12),
zelene je boje, a tekst na poleđini glasi: »Nositelj uživa imunitet od kaznene,
građanske i upravne sudbenosti u skladu s Konvencijom
o povlasticama i imunitetima Ujedinjenih naroda i drugih specijaliziranih
organizacija i međunarodnim ugovorima koji obvezuju Republiku Hrvatsku.«

– Obrazac iskaznice tipa »C« (Obrazac 13), plave
je boje, a tekst na poleđini glasi: »Nositelj uživa imunitet, ne može biti
uhićen ili pritvoren, osim u slučaju teškog kaznenog djela i to samo u
provođenju sudske odluke, u skladu s Bečkom konvencijom o konzularnim
odnosima«.

– Obrazac iskaznice tipa »D« (Obrazac 14), cijan je boje, a tekst na poleđini glasi: »Nositelj uživa
imunitet od sudbenosti za djela izvršena tijekom
obnašanja svoje dužnosti, u skladu s Bečkom konvencijom o diplomatskim
odnosima, Bečkom konvencijom o konzularnim odnosima, Konvencijom o povlasticama
i imunitetima UN-a i specijaliziranih organizacija, kao i međunarodnim
ugovorima koji obvezuju Republiku Hrvatsku.«

– Obrazac iskaznice tipa »E« (Obrazac 15), magenta je boje, a tekst na poleđini glasi: »Nositelj uživa
imunitet od sudbenosti za djela izvršena tijekom
obnašanja svoje dužnosti, u skladu s Bečkom konvencijom o diplomatskim odnosima
i Bečkom konvencijom o konzularnim odnosima.«

– Obrazac iskaznice tipa »F« (Obrazac 16), žute
je boje, a tekst na poleđini glasi: »Nositelj uživa imunitet od sudbenosti isključivo za djela počinjena u obnašanju svoje
konzularne dužnosti u skladu s Bečkom konvencijom o konzularnim odnosima.«

– Obrazac iskaznice tipa »G« (Obrazac 17),
narančaste je boje, a tekst na poleđini glasi: »Nositelj ne uživa imunitet,
osim u slučaju da međunarodnim ugovorom koji obvezuje Republiku Hrvatsku nije
drugačije određeno.«

– Obrazac iskaznice tipa »H« (Obrazac 18),
ljubičaste je boje, a tekst na poleđini glasi: »Nositelj ne uživa imunitet, a
iskaznica je izdana kao potvrda o odobrenom boravku u Republici Hrvatskoj.«

– Obrazac iskaznice tipa »I« (Obrazac 19), smeđe
je boje, a tekst na poleđini glasi: »Nositelj je hrvatski državljanin koji ne
uživa imunitet, a iskaznica je izdana kao potvrda dužnosti koju obnaša.«

Članak 53.

Na poleđini svih obrazaca posebne osobne
iskaznice (Obrazac 11 do 19), ispod teksta navedenog u članku 52. stavak 4. alineja
od 1-9, otisnut je naziv institucije i uprave ovlaštene za izdavanje posebnih
osobnih iskaznica: Izdalo: »MVPEI RH Diplomatski protokol« i mali pečat
Ministarstva.

Članak 54.

Posebna osobna iskaznica izdaje se djeci notificiranih osoba, od 6. do 18. godine, odnosno, uz
potvrdu nadležne ustanove, do završetka srednjoškolskog obrazovanja.

Djeca notificiranih
osoba, koja nastavljaju školovanje, odnosno studij u Republici Hrvatskoj, uz
priloženu potvrdu nadležne ustanove, mogu biti nositelji posebne osobne
iskaznice najduže do navršene 26. godine.

Djeci notificiranih
osoba, nad kojima je produljena roditeljska skrb, posebna osobna iskaznica
izdaje se neovisno o dobi.

Članak 55.

Posebna osobna iskaznica se izdaje s rokom
važenja do četiri godine, odnosno do datuma važenja putovnice.

Nova posebna osobna iskaznica izdaje se ovisno o
dužini trajanja prethodne, kao i o datumu važenja putovnice.

Članak 56.

Misije i konzularni uredi u Republici Hrvatskoj
posebno notificiraju Ministarstvu vanjskih poslova i
europskih integracija, Diplomatskom protokolu odlazak svojih članova –
prestanak obnašanja dužnosti u Republici Hrvatskoj.

Misija i konzularni ured u Republici Hrvatskoj,
dužni su vratiti posebnu osobnu iskaznicu člana čiji se odlazak notificira.

Novom članu misije ili konzularnog ureda u
Republici Hrvatskoj posebna osobna iskaznica neće se izdati u slučaju
nepridržavanja odredbi iz stavka 2. ovog članka.

Članak 57.

Nova posebna osobna iskaznica izdaje se:

1. istekom roka važenja prethodno izdane posebne
osobne iskaznice, uz postupak koji je isti kao i prigodom notifikacije;

2. u slučaju gubitka posebne osobne iskaznice,
koji se prijavljuje Ministarstvu vanjskih poslova i europskih integracija, uz
priloženi dokaz o oglašavanju izgubljene posebne osobne iskaznice u »Narodnim
novinama«;

3. u slučaju oštećenosti posebne osobne
iskaznice, u mjeri u kojoj više ne može služiti svojoj svrsi;

4. u slučaju promjene podataka koji su sastavni
dio sadržaja posebne osobne iskaznice.

6. EVIDENCIJE

Članak 58.

DM/KU Republike Hrvatske u inozemstvu vodi
evidenciju o

1. zahtjevima za izdavanje putnih listova za
strance i izdanim putnim listovima

2. zahtjevima za izdavanje viza i izdanim vizama

3. zahtjevima za izdavanje odobrenja za prvi
privremeni boravak i izdanim odobrenjima.

Evidencije iz stavka 1. ovog članka vode se na
sustavu za automatsku obradu podataka.

Članak 59.

Evidencija o zahtjevima za izdavanje putnih
listova za strance i izdanim putnim listovima za strance sadrži sljedeće
podatke:

1. redni broj

2. klasa

3. datum podnošenja zahtjeva

4. ime i prezime stranca

5. datum, mjesto i država rođenja

6. državljanstvo

7. kako je riješen zahtjev

8. broj, datum izdavanja i rok važenja putnog
lista za stranca

9. napomenu.

Članak 60.

Evidencija o zahtjevima za izdavanje viza i o
izdanim vizama, vodi se posebno prema vrsti viza: za diplomatske, službene,
putne, tranzitne, zrakoplovno-tranzitne i grupne vize, i sadrži sljedeće
podatke:

1. redni broj

2. klasa

3. datum podnošenja zahtjeva

4. ime i prezime stranca

5. datum, mjesto i država rođenja

6. državljanstvo

7. vrsta, broj i rok važenja putne isprave

8. kako je riješen zahtjev

9. serijski broj, datum izdavanja i rok važenja
vize

10. vrsta vize i svrha izdavanja

11. napomena.

Članak 61.

Evidencija o zahtjevima za izdavanje odobrenja
za prvi privremeni boravak i o izdanim odobrenjima sadrži sljedeće podatke:

1. redni broj

2. klasa

3. datum podnošenja zahtjeva

4. ime i prezime stranca

5. datum, mjesto i država rođenja

6. državljanstvo

7. vrsta, broj i rok važenja putne isprave

8. kako je riješen zahtjev

9. serijski broj, datum izdavanja i rok važenja
odobrenja

10. svrha zbog koje je izdano odobrenje

11. napomena.

Članak 62.

DM/KU Republike Hrvatske dužno je najkasnije do
15. veljače tekuće godine dostaviti Ministarstvu vanjskih poslova i europskih
integracija i Ministarstvu unutarnjih poslova primjerak evidencija iz članaka
59., 60. i 61. ovog Pravilnika za prethodnu godinu.

Članak 63.

Ministarstvo vanjskih poslova i europskih
integracija, Diplomatski protokol vodi evidenciju o izdanim posebnim osobnim
iskaznicama strancima i o nestalim posebnim osobnim iskaznicama.

Evidencija iz stavka 1. sadrži sljedeće podatke:

1. redni broj

2. klasa

3. datum podnošenja zahtjeva

4. ime i prezime stranca

5. datum, mjesto i država rođenja

6. državljanstvo

7. vrsta, broj i rok važenja putne isprave

8. vrsta i broj izdane posebne osobne iskaznice

9. rok važenja posebne osobne iskaznice

10. nestale posebne osobne iskaznice

11. prethodno izdane posebne osobne iskaznice

12. napomena.

Članak 64.

Obrasci od 1 do 19, tiskani su uz ovaj Pravilnik
i čine njegov sastavni dio.

Članak 65.

Posebne osobne iskaznice izdane do dana stupanja
na snagu ovog Pravilnika, važit će do isteka roka valjanosti naznačenog na
iskaznici.

Članak 66.

Danom stupanja na snagu ovog Pravilnika prestaju
vrijediti odredbe Pravilnika o izdavanju putnih listova, viza i posebnih
osobnih iskaznica strancima (»Narodne novine« br.
203/03).

Članak 67.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 216-03/05-01/58

Urbroj: 521-03-06-02/08-05-01

Zagreb, 20. lipnja 2005.

Ministrica

vanjskih poslova i europskih integracija

**mr****. sc. Kolinda Grabar-Kitarović**, v.
r.

![](dodatni/354730.gif)
![](dodatni/354731.gif)
![](dodatni/354732.gif)
![](dodatni/354733.gif)
![](dodatni/354734.gif)
![](dodatni/354735.gif)
![](dodatni/354736.gif)

Pravilnik, NN 82/2005-1579